पाएं अपने शहर की ताज़ा ख़बरें और फ्री ई-पेपरडाउनलोड करें
पाकिस्तान का विदेश मंत्रालय और डिप्लोमैट्स प्रधानमंत्री इमरान खान की एक टिप्पणी से बेहद खफा हैं और बगावत के मूड में नजर आ रहे हैं। इमरान खान ने सोमवार को सऊदी अरब में तैनात पूरे पाकिस्तानी मिशन को सस्पेंड करते हुए उन्हें देश लौटने का आदेश दिया था। इतना ही नहीं इसके बाद इमरान ने एक पब्लिक प्रोग्राम में दूसरे देशों में तैनात अपने डिप्लोमैट्स को भ्रष्टाचार और कामचोरी से बाज आने की वॉर्निंग दी थी। अब विदेश मंत्रालय के तमाम अफसरों को प्रधानमंत्री की यह चेतावनी खटक रही है।
पहले जानिए, आखिर माजरा क्या है
इमरान कल यानी शुक्रवार 7 मई को सऊदी अरब की यात्रा पर जा रहे हैं। तय शेड्यूल के मुताबिक, इमरान के साथ आर्मी चीफ बाजवा और दूसरे अफसरों को भी जाना था। लेकिन, हुआ ये कि बाजवा तो सोमवार यानी 3 मई को ही रियाद पहुंच गए और इमरान चार दिन बाद जा रहे हैं। पाकिस्तानी मीडिया में खबरें तो ऐसी भी हैं कि सऊदी प्रिंस ने बाजवा को इमरान से पहले बुलाया और वो चले भी गए।
बहरहाल, बाजवा के रियाद जाने के कुछ देर बाद इमरान ने एक प्रोग्राम के दौरान कहा- सऊदी में रह रहे पाकिस्तानियों ने हमारी एम्बेसी के खिलाफ गंभीर शिकायतें की थीं। पूरे स्टाफ को फौरन देश लौटने को कहा गया है। हमारे नागरिक दूसरे देशों से पैसा भेजते हैं। मुझे कई एम्बेसीज के बारे में करप्शन और कामचोरी की शिकायतें मिली हैं। ऐसे लोगों को मैं किसी भी कीमत पर बख्शने वाला नहीं हूं।
विदेश मंत्री और विदेश सचिव से शिकायत
‘द एक्सप्रेस ट्रिब्यून’ के मुताबिक, बात सिर्फ रियाद एम्बेसी की थी और इमरान ने पूरे विदेश मंत्रालय को कठघरे में खड़ा कर दिया। इसके बाद विदेश मंत्रालय का तमाम स्टाफ और दूसरे देशों में तैनात पाकिस्तानी डिप्लोमैट्स नाराज हो गए। उन्होंने विदेश मंत्री शाह महमूद कुरैशी और विदेश सचिव से मुलाकात की और प्रधानमंत्री के रवैये पर सख्त नाराजगी जाहिर की। एक डिप्लोमैट ने विदेश सचिव से कहा- हम बलि का बकरा बनने के लिए तैयार नहीं हैं।
फिर 2 घंटे की मीटिंग
विदेश मंत्रालय में उठे बगावत के सुरों से शाह भी परेशान थे। उन्होंने गुरुवार को तमाम सीनियर अफसरों के साथ 2 घंटे तक चली मीटिंग में उन्हें समझाने की कोशिश की। अफसरों का कहना है कि अगर प्रधानमंत्री आम लोगों के बीच इस तरह की बातें कहेंगे तो इससे अफसरों का हौसला पस्त होगा और देश के भविष्य के हिसाब से यह खतरनाक हो सकता है।
पाकिस्तान दिवालिया होने की कगार पर है और हाल ही में यूएई ने उसको थोड़ी राहत देते हुए 2 बिलियन की कर्ज अदायगी कुछ वक्त के लिए टाल दी थी। इमरान की नाराजगी इस बात को लेकर है कि खाड़ी देशों में पाकिस्तान की एम्बेसीज कुछ नहीं करतीं।
पूर्व डिप्लोमैट्स भी नाराज
पाकिस्तान के कई पूर्व डिप्लोमैट्स ने इमरान के रवैये की खुलकर आलोचना की। पूर्व विदेश सचिव तहमीना जंजुआ ने कहा- एक प्रधानमंत्री को ध्यान होना चाहिए कि वो कहां खड़ा है और किसके बारे में क्या बोल रहा है। एक और डिप्लोमैट ने कहा- इमरान के बयानों पर अब हैरानी नहीं होनी चाहिए, उन्हें खुद पता नहीं होता कि वो क्या और कहां बोल रहे हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva zho_Hant eng_Latn